ለኢትዮጵያ ንግድ ባንክ አዲስ ፕሬዚዳንት ተሾመለት
የመንግሥት የፋይናንስ ተቋማትን ሪፎርም ለማድረግ እየተደረገ ባለው የአመራር ለውጥና ሽግሽግ ከኢትዮጵያ ንግድ ባንክ ፕሬዚዳንትነት በቅርቡ በተነሱት አቶ በቃሉ ዘለቀ ምትክ፣ ሁለት የግል ባንኮችን በምክትል ፕሬዚንዳትነት ሲያገለግሉ የቆዩት አቶ ባጫ ጊና በመንግሥት የፋይናንስ ድርጅቶች ኤጀንሲ ዋና ዳይሬክተር ስንታየሁ ወልደ ሚካኤል (ዶ/ር) በተጻፈ ደብዳቤ ተሾሙ፡፡ አቶ ባጫ የኦሮሚያ የኅብረት ሥራ ባንክ ምክትል ፕሬዚዳንት በመሆን በማገልገል ላይ ነበሩ፡፡ በባንክ ኢንዱስትሪ ውስጥ ለ20 ዓመታት በተለያዩ የአመራር ኃላፊነቶች የቆዩት አቶ ባጫ፣ የኦሮሚያ የኅብረት ሥራ ባንክን ከመቀላቀላቸው ቀደም ብሎ የአዋሽ ባንክ ከክሬዲት አናሊስትነት እስከ የክሬዲትና የሪስክ ማኔጅመንት ምክትል ፕሬዚዳንትነት ድረስ ሠርተዋል፡፡ በተጨማሪም በኢትዮጵያ ወንጌላዊት ቤተ ክርስቲያን መካነ ኢየሱስ ከጁኒየር ፕሮጀክት ኦፊሰርነት እስከ አካውንታትነት እንዳገለገሉ ለማወቅ ተችሏል፡፡ ከአዲስ አበባ ዩኒቨርሲቲ በአካውንቲንግ የባችለር ዲግሪ፣ ሁለተኛ ዲግሪያቸውን ደግሞ ከዩኒቲ ዩኒቨርሲቲ በቢዝነስ አድሚኒስትሬሽን አግኝተዋል፡፡  የኢትዮጵያ ንግድ ባንክ አዲሱ የሹመት አሰጣጥ ከዚህ ቀደም ከነበረው አሠራር የተለየ ሆኗል፡፡ ቀደም ሲል ባንኩን በዚህ የኃላፊነት ደረጃ የሚመሩ ተሿሚዎች ከራሱ ከንግድ ባንክ ይመረጡ የነበረ ሲሆን፣ አሁን ግን ከግል ባንክ ውስጥ መምረጥ መጀመሩ የባንክ ባለሙያዎችን አስገርሟል፡፡ በተለመደው አሠራር አብዛኞቹ የግል ባንክ የሥራ መሪዎች በንግድ ባንክ፣ በልማት ባንክና በኮንስትራክሽንና ቢዝነስ ባንክ ያገለገሉ ሲሆኑ፣ አቶ ባጫ ግን ከግል ባንክ ወደ መንግሥት ባንክ በሹመት የሄዱ የመጀመርያው የባንክ ባለሙያ ናቸው ተብሏል፡፡ የዚህ ዓይነቱ አሿሿም እንግዳ መሆኑ ብቻ ሳይሆን፣ የግልጽነት ችግር አለበት የሚሉ የባንክ ባለሙያዎች አሉ፡፡ ለንግድ ባንክ ፕሬዚዳንትነት የተሾሙት አቶ ባጫ፣ አዲሱ ኃላፊነታቸውን ከሐምሌ 1 ቀን 2010 ዓ.ም. ጀምሮ እንደሚረከቡ ታውቋል፡፡ ይህ ሹመት እስከታወቀበት ጊዜ ድረስ አቶ በቃሉ የብሔራዊ ባንክ ምክትል ገዥ ሆነው እንዲሠሩ ቢሾሙም፣ ኃላፊነታቸውን ሳይረከቡ መቆየታቸውን ምንጮች ጠቁመዋል፡፡ አቶ በቃሉ አዲሱን ኃላፊነት ለመረከብ አንገራግረው እንደነበር የሚናገሩት ምንጮች፣ አሁን ግን ከሐምሌ 1 ቀን 2010 ዓ.ም. ጀምሮ ሥራ እንደሚጀምሩ አረጋግጠዋል፡፡ በኢትዮጵያ ንግድ ባንክ ከፕሬዚዳንትነት ሹመት በተጨማሪ ሌሎች የአመራር ኃላፊነቶች ላይ ለውጥ ይደረጋል፡፡ ለኃላፊነት ይመጥናሉ የተባሉ ባለሙያዎች መታጨታቸውንም ምንጮች አስረድተዋል፡፡ከኢትዮጵያ ልማት ባንክ ፕሬዚዳንትነት ቀደም ብለው ከኃላፊነታቸው ለመልቀቅ ባለመከቱት አቶ ጌታሁን ናና ምትክ፣ አዲስ ፕሬዚዳንት ይሾማል ተብሎ እየተጠበቀ ነው፡፡ ይህ በመንግሥት የፋይናንስ ተቋማት ላይ ያነጣጠረው የአመራር ለውጥ፣ ባንኮቹን በቦርድ አባልነት ሲያገለግሉ የነበሩትንም እንደሚነካ ታውቋል፡፡ ከዚህ ቀደም ይደረግ ከነበረው የቦርድ አባላት ምደባ በተለየ መንገድ ተፈጻሚ ይሆናል ተብሎ እየተጠበቀ ነው፡፡ በአዲሱ የቦርድ አሰያየም ከመንግሥት የሥራ ኃላፊዎች ውጪ፣ ከዩኒቨርሲቲዎችና ከንግዱ ኅብረተሰብ የሚወከሉና ከሥራው ጋር ቅርበት ያላቸው ባለሙያዎች ይካተታሉ ተብሏል፡፡ አሁን እየተደረገ ያለው የአመራር ለውጥ ሰዎችን በመቀየር ብቻ የሚከናወን እንዳልሆነ ምንጮች ገልጸው፣ የፋይናንስ ተቋማቱም አዳዲስ አሠራሮች እንደሚያስተዋውቁ ጠቁመዋል፡፡ በተለይ በአሁኑ ወቅት የፋይናንስ ተቋማቱ የበለጠ እንዲሠሩ መንግሥት የፖሊሲ ለውጥ እንዲያደርግ ግፊት እየተደረገበት መሆኑም ይነገራል፡፡ 